নির্বাচনের আগে থেকে দক্ষিণ ২৪ পরগনায় গোষ্ঠীদ্বন্দ্বই ছিল শাসকদলের প্রধান কাঁটা। ভোটে সেই কাঁটা সাফল্যের সঙ্গে এড়ানো গেলেও, জেলার পর্যালোচনা বৈঠকে ছায়া ফেলল সেই গোষ্ঠীদ্বন্দ্বই। যার জেরে দলীয় নেতৃত্বের উপস্থিতিতেই শনিবার দুই গোষ্ঠী হাতাহাতিতেও জড়িয়ে পড়ে বলে তৃণমূল সূত্রের খবর।
বেহালার পর্ণশ্রীতে এদিন ভোট-পর্যালোচনা বৈঠকে বসেছিলেন দক্ষিণ ২৪ পরগনা জেলা তৃণমূল নেতৃত্ব। শাসকদল সূত্রের খবর, বৈঠকের শেষে ডায়মন্ড হারবারের দুই গোষ্ঠীর মধ্যে বচসা শুরু হয়। এমনকী, দু’পক্ষের মধ্যে হাতাহাতিও হয়। দুই গোষ্ঠীই পরস্পরের বিরুদ্ধে নির্বাচনের সময় প্রচারে খামতির অভিযোগ তুলেছে। যদিও জেলা তৃণমূল সভাপতি শোভন চট্টোপাধ্যায় হাতাহাতির অভিযোগ খারিজ করে দিয়েছেন। তাঁর বক্তব্য, ‘‘হাতাহাতি কোথাও হয়নি। কোথাও কোনও ছোট গোলযোগ হয়ে থাকতে পারে। তা কখনই সীমারেখা অতিক্রম করেনি। আমার সামনে          কিছু হয়নি।’’ 
বিধানসভা নির্বাচনের আগে থেকেই দক্ষিণ ২৪ পরগনায় সংগঠক হিসাবে শোভনের সবচেয়ে বড় চ্যালেঞ্জ ছিল দলের গোষ্ঠীদ্বন্দ্ব সামাল দেওয়া। কারণ, ওই জেলার রায়দিঘি, ভাঙড়, সাতগাছিয়া, মহেশতলা, বাসন্তী, গোসাবা, বারুইপুর-পূর্ব আসন ছিল গোষ্ঠীদ্বন্দ্বে দীর্ণ। জেলায় কমপক্ষে ১০টি আসন হাতছাড়া হতে পারে বলে কানাঘুষো শুরু হয়েছিল তৃণমূলের অন্দরেই। কিন্তু সে আশঙ্কাকে ভুল প্রমাণ করে জেলার ৩১টি আসনের মধ্যে ২৯টি আসনেই জিতেছে শাসকদল। কিন্তু নির্বাচনী সাফল্যে যেন আত্মতুষ্টি না আসে সেই বার্তা দিয়ে শোভন এদিন বলেছেন, ‘‘বিধানসভা নির্বাচনই শেষ কথা নয়। পঞ্চায়েতও জিততে হবে। সিপিএমের দীর্ঘদিনের অস্তিত্ব বিপন্ন করতে হবে।’’
এদিনের বৈঠকে ভাঙড়ের দুই যুযুধান গোষ্ঠীর নেতা আব্দুর রেজ্জাক মোল্লা এবং আরাবুল ইসলামও উপস্থিত ছিলেন। নির্বাচনের আগে থেকেই দু’পক্ষের বিরোধে অস্থিরতা ছড়িয়েছিল ভাঙড়ে। এমনকী, আরাবুলের বিরুদ্ধে রেজ্জাক সরাসরি অন্তর্ঘাতের অভিযোগ তুলেছিলেন। কারও নাম না করে তাঁদেরও কড়া হুঁশিয়ারি দিয়ে শোভন বলেন, ‘‘দলবিরোধী কাজের সঙ্গে যুক্ত হলে তা খতিয়ে দেখা হবে। নীতি থেকে বিচ্যুত হলে দল তার দায়িত্ব নেবে না।’’ সেই সঙ্গে রেজ্জাককে ভাঙড়ে দলীয় সংগঠন জোরদার করতে বাড়তি দায়িত্ব দেওয়া হয়েছে বলে জানাচ্ছেন তৃণমূলনেতাদের একাংশ। তবে শাসকদলের ওই অংশের মতে, আরাবুলকে শুধু হুঁশিয়ারি দিয়ে শোভন ভাঙড়ে ভারসাম্যের রাজনীতিই করলেন। কারণ, নির্বাচনের সময় রেজ্জাকের বিরোধিতা করার কারণে আরাবুলকে বহিষ্কার করা হতে পারে বলে দলে চর্চা শুরু হয়েছিল, কিন্তু বাস্তবে সে পথে হাঁটেননি শোভন।